Ditsem Nuus - Displaying items by tag: Bloemfontein
Die ANC-beheerde Mangaung Metro staar rommelstatus in gesig ná die graderingsagentskap Moody’s aangedui het verdere afgradering word oorweeg indien die metro nie dringend sy huishouding in orde kry nie. Die metro is in effek reeds bankrot met laste wat bates met bykans R1 miljard oorskry en met meer as R6 miljard uitstaande diensteskuld. Moody’s het op hul webwerf inderwaarheid aangedui dat die metro op 2 Mei 2019 afgegradeer is tot Ba3 status.
In hul reaksie sê die metro dat ’n afgradering nie dienslewering sal raak en dat ’n finansiële herstelplan in plek is. Hulle voer aan dat die swak ekonomie, toenemende werkloosheid en verhoogde tariewe vir water en elektrisiteit die metro se finansies erg negatief raak.
Inmiddels blyk dit dat die salarisrekening van die metro sowat R160 miljoen per maand beloop, met 'n selfoontoelae van R3’200 vir elk van sowat 70 raadslede. Wat die skuldlas betref, skuld sake-ondernemings die metro R1,6 miljard, inwoners R3,2 miljard en staatsdepartemente R1,2 miljard.
Die metro skuld Bloemwater na berig word meer as R200 miljoen. Wat ook erg verswarend is, is dat na berig word die rekenaarnetwerk van die metro tot groot mate in duie gestort het en dat daar glo nie meer behoorlike kliënterekords is nie.
Halfweghuis vir gevangenes gestop
Die beplande halfweghuis in Universitas, Bloemfontein, wat die nuwe tuiste vir 12 gevangenes op parool sou wees, is gestop nadat ontevrede inwoners ernstige beswaar aangeteken het. Meer as 300 inwoners van Universitas het verlede Woensdagaand by die huis in Scholtzstraat 17B byeengekom en eenstemmig by die DKD en die eienaar van die huis hul besware aangeteken.
Die Dept. van Korrektiewe Dienste (DKD) het alreeds ’n kontrak aangegaan met die huiseienaar Busisiwe Ntsele van Ruby Red Busi Holdings. Ingevolge die kontrak sou gerehabiliteerde gevangenes huisvesting ontvang vir ’n bepaalde tydperk sodat hul geïntegreer kan word in die gemeenskap. Ntsele het by navraag gesê sy is baie geskok oor die inwoners se negatiewe reaksie op die voorgenome sentrum.
Tjaart van der Walt, ’n DA-raadslid, sê daar was geen raadpleging met die gemeenskap voor die kontrak geteken was tussen die DKD en diensverskaffer Ruby Red nie, die regte proses is ook nie gevolg nie en die Mangaung Metro se grondgebruikaansoeke moet eers afgehandel wees alvorens die halfweghuis sy deure kan oopmaak.
André Grobler, GPF-voorsitter van dié sektor, sê misdaadbekamping in Universitas is reeds onder druk en onaanvaarbaar hoog. Talle inwoners is bekommerd omdat misdaadelemente veral studente en bejaardes teiken. Daarby is daar verskeie skole in die omgewing.
Henry Austen, prokureur van Ntsele, het intussen bevestig dat die projek opgeskort is en dat hulle nou na alternatiewe behuising kyk.
“ Rockfees” by Vrouemonument en Oorlogsmuseum beplan
Volgens die Bemarkingskantoor van die Oorlogsmuseum word ŉ “Rockfees” op die terrein van die Oorlogsmuseum en Vrouemonument in Bloemfontein in Oktober vanjaar beplan ter 120ste herdenking van die uitbreek van die Anglo-Boere-oorlog. Hierdie fees word beplan in samewerking met die “Aasvoëlklub” in Bloemfontein.
Teen hierdie beplande fees teken die Front Nasionaal (FN) beswaar aan by die Vrouemonumentkommissie en sê in ‘n mediaverklaring o.a.: “Ons het volle begrip daarvoor dat dit belangrik is vir monumente en museums om alternatiewe planne te maak om voete te lok en die geskiedenis lewend te hou. Ons voel egter dat dit darem met die nodige respek gedoen behoort te word.
“Die oorlogswonde lê nog rou by baie van ons volksgenote. Dit is ‘n natuurlike proses by ‘n volk om, oor verloop van ŉ lang tyd, vrede te maak met die wonde wat hom toegedien is op die wyse waarop dit ons volk toegedien is. Die Vrouemonument is nie net ‘n monument nie. Dis ‘n laaste rusplek.
“Dis nie die plek of die geleentheid vir ‘n “Rockfees” met ‘n kontantkroeg nie. Dis nie aanvaarbaar om te sê: ‘Ja maar ons gaan kerse brand en ‘n minuut van stilte handhaaf om die 30 000 vroue en kinders in konsentrasiekampkerkhowe te herdenk… en daarna verkoop ons drank en rock ons’ nie.
Ons is ‘n beskaafde volk. ‘n Beskaafde volk huldig sy erfenis met respek, met deernis, met ootmoed en met waardigheid. Vir rockfeeste is daar sale en dansklubs en stadions die hele Vrystaat vol.”
MT Steyn moet skuif, maar beswaar aangeteken
Die Vrystaatse Provinsiale Erfenishulpbronagentskap (VPEHA) het formeel toestemming aan die Universiteit van die Vrystaat (UV) verleen om die standbeeld van oud-pres. MT Steyn voor die hoofgebou van die universiteit te verskuif na die terrein van die Oorlogsmuseum en Vrouemonument. Daarteen het AfriForum en verskeie bewaringsinstellings, insluitend die Bloemfonteinse Kultuurvereniging, die Vereniging vir Christelike Hoër Onderwys en die Gereformeerde Geloofsbond (wat 32 gemeentes in die land insluit), egter onmiddellik beswaar aangeteken.
In die beswaarskrif word dit o.m. gestel dat die verskuiwing studente op die kampus eerder sal polariseer as om respek en samehorigheid onder hulle te bevorder. Daar word op gewys dat Steyn as stigterslid van die universiteit verdien om die standbeeld op kampus te hê.
“Dit beteken allermins dat geen ander beelde van rolspelers bygevoeg mag word nie. Om hom egter te verwyder op grond van eietydse ideologiese oorwegings, druis in teen die aanhef van die SA Grondwet dat ons almal sal respekteer ‘wat hul beywer het om ons land op te bou en te ontwikkel’”.
“Dit is die plig van ’n onderwysinstelling soos die UV en ’n instansie soos die VPEHA om as erfenisbewaarders te verseker dat openbare ruimtes die volle verhaal van die verlede uitbeeld. Indien die beeld verskuif sou word, kan Afrikaanse studente en personeel van die UV tereg vra of hulle nog welkom op die kampus is”, aldus die beswaarskrif.
Lede van die publiek wat die appèl teen die verskuiwing van die standbeeld wil ondersteun, kan dit op www.afriforum.co.za/steyn-moet-bly doen of sms “Steyn” na 42315.
Inmiddels sê Tokkie Pretorius, direkteur van die Oorlogsmuseum, dat die standbeeld by sy nuwe standplaas op 11 Oktober vanjaar onthul sal word, presies 120 jaar ná die uitbreek van die Anlgo-Boere-oorlog.